Віталь Уладзіміравіч Казлоўскі

Віта́ль Уладзі́міравіч Казло́ўскі (,  — , Мінск) — беларускі вучоны-эканаміст, педагог, доктар эканамічных навук, прафесар.

 Біяграфія 
Нарадзіўся 28 лістапада 1955 г. у Мінску ў сям’і Уладзіміра Іванавіча Казлоўскага (1928—1996), кандыдата эканамічных навукКазлоўскія (дынастыя / сям’я). Скончыў Беларускі дзяржаўны эканамічны ўніверсітэт у 1980 годзе, затым — аспірантуру Інстытута эканомікі Нацыянальнай акадэміі навук Беларусі і дактарантуру Санкт-Пецярбургскага дзяржаўнага эканамічнага ўніверсітэта.

Займаў пасады памочніка прэзідэнта Нацыянальнай акадэміі навук Беларусі (з 1987 года), адказнага сакратара Камітэта па дзяржаўных прэміях у галіне навукі і тэхнікі пры Савеце міністраў Рэспублікі Беларусь. З 1978 года працаваў навуковым супрацоўнікам у Інстытуце эканомікі Нацыянальнай акадэміі навук Беларусі. У 1999 годзе абараніў дысертацыю на суісканне вучонай ступені доктара эканамічных навук на тэму «Інтэграцыя краін Цэнтральнай і Усходняй Еўропы ў Еўрапейскую эканамічную прастору».

Займаўся выкладчыцкай дзейнасцю ў Беларускім дзяржаўным універсітэце, Міжнародным універсітэце «МІПСА», Інстытуце прадпрымальніцкай дзейнасці, Мінскім філіяле Расійскага эканамічнага ўніверсітэта імя Г. В. Пляханава, Усходнееўрапейскім універсітэце эканомікі і менеджменту і інш. Працаваў прафесарам кафедры эканомікі, кіравання і эканамічнай тэорыі Полацкага дзяржаўнага ўніверсітэта, кафедры фінансаў і бугалтарскага ўліку Гродзенскага дзяржаўнага ўніверсітэта імя Янкі Купалы, галоўным навуковым супрацоўнікам Навукова-даследчага інстытута эканомікі Міністерства эканомікі Рэспублікі Беларусь. Кіраваў падрыхтоўкай навукова-педагагічных кадраў (аспірантаў, суіскальнікаў і магістрантаў). У 2004—2006 гадах з’яўляўся галоўным дарадцам прэм’ер-міністра Рэспублікі Беларусь. Памёр у Мінску 14 кастрычніка 2021 года ад каранавіруснай хваробы.

 Навуковыя інтарэсы 
Асноўныя навуковыя даследаванні прысвечаны праблемам макраэканомікі, міжнародных эканамічных і валютна-фінансавых адносін. Займаўся вывучэннем праблем ўстанаўлення сувязі заработнай платы з вынікамі вытворчасці ва ўмовах планавай эканомікі, інтэграцыйных працэсаў і кірункаў развіцця краін Цэнтральнай і Усходняй Еўропы. Распрацаваў тэорыю і сацыяльна-эканамічнае змест працэсу выраўноўвання эканамічнага і культурнага ўзроўню краін Цэнтральнай і Усходняй Еўропы ва ўмовах глабалізацыі.

 Бібліяграфія 
 Заработная плата и результаты труда. Мн., 1990 г.
 Аренда и заработная плата. СПб., 1995 г.
 Обусловленность и пути выравнивания общей линии экономического и культурного развития европейских стран. Мн., 1998 г.
 Banks of development: role and place in transitive economy, 1996 г.
 Оценка деятельности кредитного учреждения. Мн., 1998 г.
 Макроэкономика: социально ориентированный подход. Мн., 2003 г.

 Крыніцы 

 Літаратура 
 Козловский Виталий Владимирович // Республика Беларусь : энциклопедия : [в 7 т.]. — Минск, 2007. — Т. 4. — С. 127.
 Казлоўскі Віталь Уладзіміравіч // Прафесары і дактары навук Беларускага дзяржаўнага універсітэта, 1921—2001 : 80 год. — Мінск, 2001. — С. 116.

Катэгорыя:Дактары эканамічных навук
Катэгорыя:Выпускнікі БДЭУ
Катэгорыя:Эканамісты Беларусі
Катэгорыя:Памерлі ад каранавіруснай інфекцыі COVID-19